मैया आसाम बिधान सभासिम सायख’जानाय बिजेपिनि एमएलएफोरनि जथुमायाव ड० हिमन्त बिश्व शर्माखौ दोलोनि दैदेनगिरि सायख’नायनि उनाव दिनै ड० हिमन्त बिश्व शर्माया आसामनि गिबि मन्थ्रि महरै समायखिरा लाबाय। बिथाङा आसामनि गिबि मन्थ्रि महरै दिनै समायखिरा लानाया आसामनि राजखान्थिनि जारिमिनाव मोनसे गोदान आयदा जानानै थासिगोन। मिथिनाय बादिब्ला आसामनि बारग’ गिबि मन्थ्रि गपिनाथ बरदलैनिफ्राय लानानै सर्बानन्द सन’वालसिम खुंबोनाय आसामनि एमएलएफोरनि गाहाइ हिसाबै गोबां दोलोनि सा 12 दैदेनगिरिफोरा सोरखार खुंबोदोंमोनब्लाबो हादरसानि गोदान गिबि मन्थ्रि हिसाबै ड० हिमन्त बिश्व शर्माखौ सायख’नाया दानि थासारि आरो हादरसा जारिमिनाव मोनसे जोबोर गुर्थ’ थिरांथा होननानै सानजादों। जियानो जाया मानो बिथां शर्मानि दैदेननाय मन्थ्रि आफादाव बागसा जिल्लानि सापागुरि बियाबनि इउपिपिएल दोलोनि एमएलए उर्खाव गोरा ब्रह्मखौ मन्थ्रि हिसाबै सायख’नायाव बर’फोरनि गेजेराव जोबोर गोजोननाय आरो गोसोयाव रंजानायखौ नुनो मोन्दों । बिदि समावनो बिटिआर गोरोबथानि गुबुन सासे सागानगिरि थामहिनबा बिटिसिनि लेङाइ गाहाइ मावफुंगिरि सोद्रोमा लोगोसे उदालगुरि बिधान सभा बियाबनि एमएलए गबिन्द बसुमतारीनि मुङा खौरां बिजोङाव ओंखारनायाव बिथांखौ ड० शर्मानि समायखिरा लानाय हाबाफारियावनो मन्थ्रि महरै समायखिरा होगोन होननानै गोबाङानो सानदोंमोन। नाथाय साननाय बादि जायाखै । दाबो गबिन्द बसुमतारीया मन्थ्रिनि मासि मोनगोन मोना बिनि सायाव सावरायसोनाय खोनादों। बिथाङा नैथि फारिलायाव मन्थ्रिनि बिबानखौ मोनगोनना ? बेरा फारसे उदालगुरि जिल्लानि सिङाव थानाय पानेरि बिधान सभा बियाबनिफ्राय बिजेपिनि एमएलए थामहिनबा राज्य’ सभानि एमपि बिस्वजित दैमारिखौबो मन्थ्रि बिबान मोनगोन होननानै सान्दोंमोनब्लाबो बिथाङाबो सेथि बिलायनि मन्थ्रिनि मुंनि फारियाव ओंखाराखै। दा गबिन्द बसुमतारीआ बिटिसिनि लोगो गाहाइ मावफुंगिरि सोद्रोमा जानायलाय केबिनेट मन्थ्रिनि गोहो दंखायो। जुदि मानिबा जाहोनाव गबिन्द बसुमतारीआ आसामनि मन्थ्रि आफादाव मन्थिनि बिबानखौ मोना अब्ला गबिन्द बसुमतारीआ बिटिसिनि लेङाइ गाहाइ मावफुंगिरि बिबानाव थाफिनगोन ना ? बेरा फारसे बिस्वजित दैमारीयाबो दाबो राज्य’ सभानि एमपि। मिथिनाय बादिब्ला उदालगुरि जिल्लायाव सासेल’ केबिनेट मन्थ्रि होगोन होननानै सावरायनाय खोनादों । दा बि मोनसेल’ मन्थ्रि बिबानखौ सोर मोनगोन ? बे मोनसे आख’-फाख’ थासारि सोमजिदों ! नाथाय बिस्वजित दैमारीया राज्य’ सभा एमपि मासिखौ हगाराब्ला मिरु बिजेपि दोलोआ साननाय बादि मिरु सोरखाराव आसामनि बारग’ गिबि मन्थ्रि सर्बानन्द सन’वालखौ मिरु मन्थ्रि बिबान होनो नागिरनायाबो आख’-फाख’याव गोग्लैनो हागौ बिजेपि दोलोआ। बिनिखायनो दा सोरखौ ड० शर्मानि मन्थ्रि आफादाव मन्थ्रि सायख’गोन ? बेखौ समासो खिन्थासिगोन । बिदिनो बिटिआर गोरोबथानि गुबुन सासे सागानगिरि लरेन्स इसलारीखौ मन्थ्रि बिबान होनो कक्राझार जिल्लानि मददगिरिफोरखौ दाबि खालामनाय नुनो मोन्दों। नाथाय लरेन्स इसलारीनो मन्थ्रि बिबान होयाब्ला कक्राझार जिल्लायाव फैगोन समफोराव इउपिपिएल दोलोआ लोरबां जागोन नामा ? मानोना कक्राझार जिल्लायाव इउपिपिएल दोलोनिफ्राय लरेन्स इसलारीयाल’ देरहाबोदों। नाथाय बिपिएफ दोलोनिफ्राय सानै एमएलए देरहानायखौ नायोब्ला दाबो बिपिएफ दोलोआ कक्राझार जिल्लायाव जोबोर गोरा। बिनिखायनो लरेन्स इसलारीआ मन्थ्रिनि बिबान मोननाया जोबोर गोनांथि दं होननानै इउपिपिएल दोलोनि मावथि आरो मददगिरिफोरा दाबि दैखांदों। बे थासारियाबो जोबोर आख’-फाख’ जानानै दं। नाथाय मन्थ्रि आफादाव मन्थ्रिनि बिबान मोननाय थामहिनबा सापागुरि बिधान सभा बियाबनि एमएलए उर्खाव गोरा ब्रह्मनि न’आ कक्राझारावब्लाबो कक्राझार जिल्लानि सुबुंफोरा मन्थ्रि हिसाबै गनायनानै लानो हायाखै मिथिनो मोन्दों। दा जेरैखि जाया कक्राझार जिल्लानि सिङाव थानाय बियाबनिफ्राय मन्थ्रि बिबानखौ नांथारगौ। दा बिखौ नायनानै ड० हिमन्त बिश्व शर्मानि नैथि मन्थ्रिनि फारियाव बिटिआरनिफ्राय सोर-सोरखौ मन्थ्रि सायख’गोन ? मख’नो गोनांदि आसामाव तरुण गगै दैदेननाय कंग्रेस सोरखारनि मन्थ्रि आफादाव हाग्रामा महिलारीआ दैदेननाय बिपिएफ दोलोआ बिटिसिनिफ्राय सा थाम मन्थ्रि बिबान मोनदोंमोन लोगोसे सर्बानन्द सन’वाल दैदेननाय बिजेपि सोरखारावबो बिटिसिनिफ्राय बिपिएफ दोलोआ सा थाम मन्थ्रि बिबान मोन्दोंमोन। दा बिटिसिनि गाहाइ मावफुंगिरि प्रमद बर’आ दैदेननाय इउपिपिएल दोलोनिफ्राय बिटिआर सिंनि एमएलएफोरा ड० हिमन्त बिश्व शर्मा दैदेननाय सोरखाराव साबेसे मन्थ्रिनि बिबान मोनगोन, बेखौ समासो खिन्थासिगोन । जियानो जाया मानो ड० हिमन्त बिश्व शर्माया दैदेननाय गोदान सोरखारा मोजाङै मोजां आसाम हादरसाखौ खुंनो हाथों बेखौ अबंलाउरीनियाव बोर बिबाय।